রূপচাঁদ পক্ষী মিলনসাগর Roopchand Pokkhi MILANSAGAR
কবি রূপচাঁদ পক্ষী -র আসল নাম রূপচাঁদ দাস | তিনি উনবিংশ শতকের এক প্রসিদ্ধ সংগীত
রচয়িতা ছিলেন | তাঁর পূর্বপুরুষদের নিবাস ওড়িশার চিলকা হ্রদের কাছে | মহারাজ ইন্দ্রদ্যুম্নের বংশে
কোনো উত্তরাধিকারী না থাকায়, গৌড়েশ্বর ষড়ঙ্গদেব সেই সিংহাসনে বসেন | রূপচাঁদের পিতামহ হরেকৃষ্ণ
দাস সেই গৌড়েশ্বর ষড়ঙ্গদেবের বংশোদ্ভূত | হরেকৃষ্ণ দাসের পুত্র গৌরহরি দাস মহাপাত্র | গৌরহরি, রাজা
হরিহর ভক্তের আমমোক্তারি চাকরি করতেন | সেই কারণে তাঁকে কলকাতায় বসবাস করতে হতো | এই
গৌরহরিই রূপচাঁদ পক্ষীর পিতা |
ছোটবেলা থেকেই তাঁর সঙ্গীতে বিশেষ অনুরাগ ছিল | তিনি সকল প্রকার সংগীত রচনায় সুনিপুণ ছিলেন |
আগমণী, বিজয়া প্রভৃতি ধর্মসংগীত, টপ্পাগান এবং সমকালীন ঘটনা নিয়ে গান, প্রতিটি ক্ষেত্রেই তিনি ক্ষমতার
পরিচয় দিয়েছেন | রেল, গঙ্গার পোল, বিধবা বিবাহ, কন্যাদায় সব সাম্প্রতিক ঘটনাবলীই তাঁর গানে অন্তর্ভুক্ত
করেছিলেন | কোনোরূপ আশ্চর্য ঘটনা বা হুজুগ উঠলেই তিনি সে বিষয়ে গান রচনা করতেন | ব্যাঙ্গ-
বিদ্রুপাত্মক  রচনাতেও তিনি সিদ্ধহস্ত ছিলেন |  তাঁর রচিত সব গানেই "পক্ষী" অথবা "খগরাজ" ভণিতা
রয়েছে | তাঁর গানে তিনি বেশ কিছু ইংরেজী শব্দেরও ব্যাবহার করেছিলেন | কলকাতায় তাঁর সঙ্গী সাথীদের
নিয়ে "পক্ষীদল" নামে একটি দল গড়েন |
দুর্গাদাস লাহিড়ি লিখেছেন যে ..."রূপচাঁদ বড়োই আমোদপ্রিয় ও রসিক পুরুষ ছিলেন | পক্ষী উপাধিধারী
বলিয়া তাঁহার গাড়িখানি কতকটা খাঁচার আকারের মত ছিল |  তিনি সেই গাড়ি চড়িয়া কলকাতার বড়ো
বড়ো লোকের বাড়ি গিয়া উপস্থিত হইতেন | ..... তাঁহার রচিত গান গাহিয়া অনেক ভিখারিকে আমরা ভিক্ষা
করিতে দেখিয়াছি |"
উত্স :  দুর্গাদাস লাহিড়ি, বাঙালীর গান ১৯০৫
.          ডঃ শিশিরকুমার দাশ, বাংলা সাহিত্য সঙ্গী ২০০৩
আমাদের যোগাযোগের ঠিকানা :-
মিলনসাগর
srimilansengupta@yahoo.co.in
.